Mackenzie Bowell

Sir Mackenzie Bowell (27. desember 1823 – 10. desember 1917) var fimmti forsætisráðherra Kanada frá 1894 til 1896.

Bowell fæddist í Rickinghall í Suffolk á Englandi. Hann flutti ásamt fjölskyldu sinni til Belleville í Efri Kanada árið 1832. Þegar Bowell var táningur hlaut hann starfsþjálfun í prentsmiðju bæjarfréttablaðsins Belleville Intelligencier og varð fimmtán árum síðar eigandi þess. Bowell var bæði Frímúrari og meðlimur í Óraníureglunni og var stórmeistari Óraníureglunnar í Bresku Norður-Ameríku árin 1870–1878.A few famous freemasons at freemasonry.bcy.ca

Eftir stofnun kanadíska fylkjasambandsins árið 1867 var Bowell kjörinn á neðri deild kanadíska þingsins fyrir Íhaldsflokkinn. Hann hlaut sæti í ríkisstjórn Kanada árið 1878 og sat í ráðuneytum þriggja forsætisráðherra: Johns A. Macdonald, Johns Abbott og Johns Thompson. Hann var á þessum tíma tollamálaráðherra (1878–1892), varnarmálaráðherra (1892) og verslunarmálaráðherra (1892–1894). Bowell sat samfellt á neðri deild þingsins í 25 ár, þar á meðal í fimm ár í stjórnarandstöðu á áttunda áratugnum. Árið 1892 var Bowell skipaður í sæti á öldungadeild þingsins. Hann varð þingflokksleiðtogi ríkisstjórnarinnar á öldungadeildinni næsta ár.

Í desember 1894 lést Thompson forsætisráðherra óvænt í embætti. Jarlinn af Aberdeen, landstjóri Kanada, skipaði Bowell forsætisráðherra í hans stað þar sem hann var hæst setti ráðherra stjórnarinnar. Helsta vandamálið í stjórnartíð Bowell snerist um skólalög í Manitoba. Harðar deilur voru um hvort kanadíska ríkið ætti áfram að reka sérstaka skóla fyrir frönskumælandi kaþólska nemendur eða hvort leggja ætti þá niður þar sem frönskumælandi Kanadamenn voru ekki lengur í meirihluta í Manitoba. Tilraunir Bowell til að miðla málum í deilunni styggðu meðlimi í ríkisstjórn hans, sem neyddu hann árið 1896 til að segja af sér svo Charles Tupper gæti tekið við sem forsætisráðherra. Bowell sat áfram á öldungadeild kanadíska þingsins þar til hann lést árið 1917, þá 93 ára gamall. Hann varð aldrei aftur ráðherra en sat samfellt á þingi í 50 ár. Bowell var grafinn í kirkjugarðinum í Belleville. 

Tilvísanir

Flokkur:Forsætisráðherrar Kanada